МОНГОЛ УЛСЫН ҮНДСЭН ХУУЛЬД ОРУУЛАХ НЭМЭЛТ, ӨӨРЧЛӨЛТИЙН ТӨСӨЛ НЬ МОНГОЛ УЛСЫН ОЛОН УЛСЫН ГЭРЭЭНД ХАРШЛААГҮЙ

ТУХАЙ ТОДОРХОЙЛОХ НЬ

Монгол Улсын Үндсэн хуульд нэмэлт, өөрчлөлт оруулах төсөл нь Монгол Улсын олон улсын гэрээтэй харшлаагүй болохыг дараах байдлаар тодорхойлж байна:

1/ Монгол Улсын Үндсэн хуульд оруулах нэмэлт, өөрчлөлтийн төсөлд тусгагдсан өөрчлөлт нь НҮБ-ын Хүний эрхийн түгээмэл тунхаглалын 21 дүгээр зүйлийн “Хүн бүр улсаа удирдахад шууд буюу чөлөөтэй сонгосон төлөөлөгчдөөрөө уламжлан оролцох эрхтэй” гэснийг, Иргэний болон улс төрийн эрхийн тухай олон улсын пактын 25 дугаар зүйлд заасан “төрийн хэргийг явуулахад шууд болон чөлөөтэй сонгосон төлөөлөгчдөөрөө уламжлан оролцох нь иргэн бүрийн аливаа алагчилалгүйгээр болон үндэслэлгүй хязгаарлалтгүйгээр эдлэх эрх” гэснийг тус тус баталгаажуулсан гэж үзэж байна. Улсын Их Хурлын бүрэн эрхийн хугацааг 5 жил болгосонтой уялдуулан Засгийн газрын болон орон нутгийн иргэдийн Төлөөлөгчдийн Хурал, Засаг даргын бүрэн эрхийн хугацааг 5 жил болгохоор Үндсэн хуулийн Хорин нэгдүгээр зүйлийн 2 дахь хэсэг, Хорин дөрөвдүгээр зүйлийн 2 дахь хэсэг, Дөчдүгээр зүйлийн 1 дэх хэсэг, Тавин есдүгээр зүйлийн 3 дахь хэсэг, Жардугаар зүйлийн 2 дахь хэсгийн “дөрвөн” гэснийг “таван” гэж тус тус өөрчлөхөөр тусгаснаар батлагдаж буй хууль, Засгийн газрын тогтвортой байдал нэмэгдэж, гишүүдийн тоог нэмснээр батлагдаж буй хууль, Улсын Их Хурлын бусад шийдвэр чанартай, үр нөлөөтэй болж иргэний эрх, эрх чөлөө хангагдах нөхцөл сайжирна.

2/ Нийслэлийн хэмжээнд засаг захиргааны нэгжийн хуваарилалтыг боловсронгуй болгох өөрчлөлт нь Монгол Улсын Үндсэн хуулийн төрийн удирдлагыг нутгийн удирдлагатай хослуулах суурь үзэл баримтлалыг бататгасан зохицуулалт бөгөөд эдгээр нь өсөн нэмэгдэж байгаа хүн амын тоо, эрүүл ахуй, инженерийн хангамж дэд бүтэц, иргэдэд хүрч үзүүлэх төрийн үйлчилгээ, газрын ашиглалт зэрэг цогц уялдааг хангаснаар иргэний эрх, эрх чөлөө улам баталгаажих үндэс бүрдэнэ гэж үзэж байна.

Иймд Монгол Улсын Үндсэн хуульд оруулах нэмэлт, өөрчлөлтийн төсөл нь Монгол Улсын олон улсын гэрээтэй харшлаагүй гэж үзэж байна.

Хууль санаачлагч